2014. gada 30. septembrī Noteikumi Nr. 573

Rīgā (prot. Nr. 51 4. §)

**Elektroenerģijas ražošanas, pārvades un sadales būvju būvnoteikumi**

Izdoti saskaņā ar Enerģētikas likuma

76. panta otro daļu un

Būvniecības likuma

5. panta pirmās daļas 2. punktu un

otrās daļas 5. punktu un

14. panta septīto daļu

1. Vispārīgie jautājumi

1. Noteikumi nosaka:

1.1. elektroenerģijas ražošanas būvju, elektroenerģijas pārvades un sadales būvju (turpmāk – energoapgādes objekts) būvniecības procesa kārtību, būvniecības procesā iesaistītās institūcijas un atbildīgos būvspeciālistus;

1.2. būvniecības procesam nepieciešamos dokumentus un to saturu;

1.3. būvatļaujā, apliecinājuma kartē un paskaidrojuma rakstā iekļaujamos nosacījumus;

1.4. atkāpju saskaņošanas kārtību;

1.5. būvprojekta ekspertīzes apjomu;

1.6. par būvniecības procesa kontroli un tiesiskumu atbildīgo institūciju;

1.7. energoapgādes objekta konservācijas kārtību;

1.8. energoapgādes objekta uzmērījumu veikšanas kārtību un kārtību, kādā energoapgādes objekts pieņemams ekspluatācijā;

1.9. būvdarbu garantijas termiņus pēc energoapgādes objekta pieņemšanas ekspluatācijā;

1.10. būvtāfeles informācijas saturu.

 2. Noteikumos lietoti šādi termini:

 2.1. **energoapgādes objekts** –ēkas, inženierbūves, iekārtas, ietaises, līnijas, tīkli, kas paredzēti elektroenerģijas ražošanai, pārvadei vai sadalei;

 2.2. **elektroiekārta** – jebkura iekārta, kas paredzēta elektroenerģijas ražošanai, pārveidošanai, pārvadei, sadalei vai patēriņam;

 2.3. **elektroietaise** – vairāku savstarpēji saistītu elektroiekārtu un konstrukciju kopums, kas paredzēts kopīgu funkciju veikšanai;

 2.4. **energoapgādes objekta būvdarbu veicējs** – būvprakses sertifikātu saņēmusi fiziska persona vai likumā noteiktajā kārtībā reģistrēta juridiskā persona, kas būvniecības ierosinātāja uzdevumā veic būvdarbus energoapgādes objektā;

 2.5. **energoapgādes objekta projektētājs** – energoapgādes objektu būvspeciālists, kurš ieguvis tiesības projektēt, vai būvniecību reglamentējošajos normatīvajos aktos noteiktajā kārtībā reģistrēts būvkomersants, kas būvniecības ierosinātāja uzdevumā saskaņā ar līgumu veic energoapgādes objekta būvprojektēšanu;

 2.6. **energoapgādes objekta būvuzraugs** – energoapgādes objektu būvspeciālists vai likumā noteiktajā kārtībā reģistrēts būvkomersants, kas noslēdzis līgumu ar būvniecības ierosinātāju vai kuru būvniecības ierosinātājs norīkojis energoietaišu būvdarbu uzraudzībai;

 2.7. **energoapgādes objekta pārbūve** – būvdarbi, kas saistīti ar būvobjekta apjoma, funkciju vai izvietojuma maiņu (pārvietošanu) vai jaunu ietaišu pievienošanu, tai skaitā esošā energoapgādes objekta pilnīgu vai daļēju demontāžu;

 2.8. **energoapgādes objekta remonts** – pasākumi, kas tiek veikti, lai uzturētu objekta darbspēju un darba resursus, nemainot objekta apjomu (līnijas garums);

 2.9. **energoapgādes objekta atjaunošana** – būvdarbi, lai atjaunotu energoapgādes objektu, nomainot (demontējot) nolietojušos nesošos elementus, elektroiekārtas vai konstrukcijas, funkcionāli vai tehniski uzlabojumi, vadu vai kabeļu šķērsgriezuma maiņa, nemainot būvobjekta funkciju un apjomu (līniju garumu) vai nesošo elementu paredzēto nestspēju;

2.10.**elektrotīkls** – elektrosistēmas daļa, kas pārvada un sadala elektro­enerģiju un sastāv no savstarpēji savienotām elektrolīnijām, elektriskajām apakšstacijām un sadalietaisēm;

2.11.**elektrotīkla pievads** – sadales elektrotīkla atzars no elektrolīnijas vai sadalnes līdz lietotāja elektrotīkla ievada sadalnei;

2.12.**pagaidu elektroietaise** – būvdarbu veikšanai nepieciešama elektro­ietaise, kas uzbūvēta ekspluatācijai uz noteiktu termiņu, ne ilgāku par četriem gadiem, un kas jānojauc pirms būvobjekta pieņemšanas ekspluatācijā;

 2.13. **hidroelektrostacijas hidrotehniskās būves** – hidroelektrostacijas darbībai nepieciešamo būvju komplekss, tai skaitā aizsprosti, dambji, hidroelektrostacijas ēkas, ūdens novadbūves, kanāli, cauruļvadi, tuneļi, sūkņu stacijas, drenāža, zivju aizsardzības un pārvades būves, aizsargdambji, krastu nostiprinājumi, atbalsta sienas un citas būves, uz kurām iedarbojas ūdens spiediens;

 2.14. **energoapgādes objekta** **valdītājs** – energoapgādes objekta īpašnieks, tiesiskais valdītājs, turētājs – fiziska vai juridiska persona, kas būvē, lieto vai uztur būves un ar savu darbību vai bezdarbību var ietekmēt to stāvokli;

 2.15. **A klases hidroelektrostaciju hidrotehniskā** **būve** – hidroelektro­stacijas hidrotehniskās būves, kuru avāriju rezultātā rodas draudi fiziskās personas dzīvībai un veselībai, tiek nodarīts būtisks zaudējums fizisko un juridisko personu īpašumam un būtisks kaitējums videi;

 2.16. **elektroietaises ierīkošana** – būvdarbi, kurus veic elektroietaises montāžai – elektroietaisi veidojošo elektroiekārtu salikšana, kā arī uzstādīšana to lietošanas vietā saskaņā ar noteiktiem plāniem, projektiem un rasējumiem ieguldīšanai vai novietošanai pamatnē vai būvē;

 2.17. **elektroietaises pieslēgums** – sistēmas lietotāju un pretendentu elektroietaišu pievienojums enerģijas pārvades, sadales un ražošanas sistēmām;

 2.18. **elektrolīnija** – vadu, kabeļu, izolatoru un nesošo konstrukciju kopums elektroenerģijas pārvadei no viena tīkla punkta uz otru;

 2.19. **gaisvadu elektrolīnija** – elektrolīnija, kuras vadi vai piekarkabeļi nostiprināti balstos noteiktā augstumā virs zemes;

 2.20. **kabeļu elektrolīnija** – elektrolīnija, kas izveidota no viena vai vairākiem kabeļiem un ieguldīta zemē vai uzstādīta uz ēku sienām, kabeļkanālos, caurulēs vai citādi;

 2.21. **sistēmas lietotājs** – fiziska vai juridiska persona, kas izmanto elektroenerģijas pārvades vai sadales sistēmas pakalpojumus;

 2.22. **situācijas plāns** – mērogā samazināts apvidus horizontālās projekcijas attēls plaknē ar būvju un inženierkomunikāciju izvietojumu būvobjektā;

 2.23. **tehniskie noteikumi** – būvniecībā iesaistīto institūciju izdoti tehniski nosacījumi energoapgādes objekta būvniecībai;

 2.24. **projektēšanas uzdevums** – dokuments, ko pirms būvniecības ieceres izstrādāšanas sastāda būvniecības ieceres ierosinātājs un kurā norāda projektējamās būves galvenās funkcijas un parametrus, būvprojekta veidu, ietveramās sadaļas, būvprojekta izstrādei piemērojamos dokumentus un standartus, būvniecības izpildes secību, ja būvobjekts nododams ekspluatācijā pa būves kārtām, kā arī autoruzraudzības nepieciešamību.

 3. Šajos noteikumos paredzētā būvvaldes informēšana par būvdarbiem, būvniecības ieceres iesniegums (akcepts uz paskaidrojuma raksta vai apliecinājuma kartes) un būvvaldes izsniegtās būvatļaujas nav nepieciešamas energoapgādes komersantu objektos:

 3.1. avāriju un bojājumu seku (arī bojājumu, kas radušies dabas stihijas, zādzības un citu neparedzētu apstākļu dēļ) novēršanai;

 3.2. atsevišķu bojāto vai nolietoto iekārtu vai konstrukciju nomaiņai;

 3.3. energoapgādes objektu ekspluatācijas un uzturēšanas remontiem;

 3.4. elektroenerģijas uzskaites iekārtas pārbūvei vai atjaunošanai;

 3.5. energoapgādes objektu atjaunošanai, ja objekts ir pirmās grupas būve un netiek mainītas elektrolīniju trases, principiālais tehniskais risinājums vai ēku (būvju) fasādes;

 3.6. atjaunošanas un pārbūves būvdarbiem pastāvīgi norobežotās un nepiederošām personām slēgtās energoapgādes objektu teritorijās (piemēram, elektroenerģijas un siltumenerģijas ražotnēs, apakšstaciju, sadales punktu, komutācijas punktu un tamlīdzīgās norobežotās teritorijās);

 3.7. pagaidu elektroietaises pieslēgumam uz laiku līdz trim mēnešiem un sezonas energoapgādes objektiem ārpus valsts aizsargājamiem kultūras pieminekļiem un to aizsargjoslām (aizsardzības zonām);

 3.8. mazu funkcionālu palīgēku nojaukšanai, kas atrodas pastāvīgi norobežotās un nepiederošām personām slēgtās energoapgādes objektu teritorijās.

4. Energoapgādes komersantu objektos veicamie elektroietaišu būvdarbi, par kuriem būvvalde jāinformē atbilstoši šo noteikumu 8. punktam, bet kuriem šajos noteikumos paredzētās būvvaldes izsniegtās būvatļaujas, akcepts uz paskaidrojuma raksta vai apliecinājuma kartes, kā arī būvniecības ieceres iesniegums nav nepieciešams, ir šādi:

 4.1. energoapgādes objektu inženiertīklu ierīkošana, atjaunošana vai pārbūvetoaizsargjoslā vai sarkano līniju robežās;

 4.2. inženiertīklu pievadu ierīkošana, atjaunošana vai pārbūve energoapgādes objektu vajadzībām;

 4.3. elektrolīnijas pārbūve, kuru īstenojot gaisvadu elektrolīnijas aizsargjoslā tiek ieguldīta kabeļu elektrolīnija.

 5. Šo noteikumu 3.4., 3.5., 3.6., 3.7. un 3.8. apakšpunkts un 4. punkts piemērojams licencētiem vai atbilstoši noteikumiem par regulējamiem sabiedrisko pakalpojumu veidiem reģistrētiem energoapgādes komersantiem, kuri elektroietaišu ekspluatācijai pastāvīgi nodarbina vismaz piecus kvalificētus elektroinženierus atbilstoši noteikumiem par obligāti piemērojamo energo­standartu, kas nosaka elektroapgādes objektu ekspluatācijas organizatoriskās un tehniskās drošības prasības.

 6. Šo noteikumu 3. un 4. punktā minēto būvdarbu tehniskās prasības, būvdarbu organizēšanas, veikšanas un kontroles kārtību nosaka energoapgādes komersants.

 7. Enerģētikas likuma 19. panta 1.1 un 1.2daļā noteiktajos gadījumos būvniecības ieceres vai būvprojekta saskaņošanas procedūru attiecībā uz energoapgādes komersantu energoapgādes objektiem var aizstāt ar zemes vienības īpašnieku vai, ja tādu nav, – tiesisko valdītāju informēšanu. Visos citos gadījumos būvniecības ieceri rakstiski saskaņo ar personām, kuru īpašuma tiesības tiek skartas.

8. Būvniecības likuma 6.1 panta pirmās daļas 1. punktā noteiktajos gadījumos par būvdarbu kontroli un tiesiskumu, kā arī būves pieņemšanu ekspluatācijā ir atbildīgs Būvniecības valsts kontroles birojs, un tas šajā gadījumā pilda šajos noteikumos būvvaldei noteiktās funkcijas. Ja būvdarbu kontroli veic un tiesiskumu nodrošina Būvniecības valsts kontroles birojs, būvprojekta vienu eksemplāru papildus iesniedz tās pašvaldības būvvaldē, kuras administratīvajā teritorijā plānota būvniecība.

**2. Būvniecības procesam nepieciešamie dokumenti un to saturs**

 9. Paziņojumu par būvniecību pašvaldību būvvaldēs iesniedz elektroniski. Būvniecības ieceres iesniegumu kopā ar šajos noteikumos paredzētajiem dokumentiem var iesniegt elektroniski, ja tas sagatavots atbilstoši normatīvajiem aktiem par elektronisko dokumentu noformēšanu. Dokumentus būvniecības procesa uzsākšanai iesniedz būvvaldē vai, ja energoapgādes objekta būvniecību paredzēts īstenot vairāku pašvaldību administratīvajās teritorijās, visu attiecīgo pašvaldību būvvaldēs.

 10. Lai veiktu šo noteikumu 4. punktā minētos būvdarbus, iesniedz paziņojumu par būvniecību saskaņā ar šo noteikumu 1. pielikumu.

 11. Energoapgādes objektu būvniecībai, kas ir pirmās grupas būves, izņemot šo noteikumu 3. un 4. punktā minētos būvdarbus, iesniedz:

 11.1. energoapgādes objekta būvniecības ieceres iesniegumu saskaņā ar šo noteikumu 2. pielikumu;

 11.2. paskaidrojuma rakstu saskaņā ar šo noteikumu 3. pielikumu;

 11.3. tehnisko shēmu, tai skaitā situācijas plānu, un būvobjekta aprakstu;

 11.4. esošās situācijas fotofiksācijas (neattiecas uz elektrolīniju objektiem).

 12. Lai pārbūvētu vai atjaunotu esošu energoapgādes objektu, kas ir otrās un trešās grupas būve, vai pārbūvētu vai atjaunotu energoapgādes objektu ārpus energoapgādes komersantu norobežotām teritorijām, kā arī atjaunotu A klases hidroelektrostaciju hidrotehnisko būvi, iesniedz:

 12.1. būvniecības ieceres iesniegumu saskaņā ar šo noteikumu 2. pielikumu;

 12.2. apliecinājuma karti saskaņā ar šo noteikumu 4. pielikumu.

 13. Jaunu energoapgādes objektu būvniecībai, kas ir otrās vai trešās grupas būves, izņemot gadījumu, ja paredzēts veikt šo noteikumu 3. un 4. punktā minētos būvdarbus, iesniedz:

 13.1. būvniecības ieceres iesniegumu;

 13.2. būvprojektu minimālā sastāvā.

 14. Energoapgādes objekta būvprojekts minimālā sastāvā ietver:

 14.1. būvprojekta paskaidrojuma rakstu, kurā norādīts tās zemes vienības kadastra apzīmējums, kur paredzēts īstenot būvniecības ieceri, kā arī informācija par zemes vienības īpašnieku vai, ja tāda nav, – tiesisko valdītāju, būves kadastra apzīmējumu, ja tāds piešķirts, galveno lietošanas veidu (četru zīmju kods) saskaņā ar būvju klasifikāciju, paredzēto būvniecības veidu, būvdarbu apjomu un veikšanas metodi, paredzamo būvniecības atkritumu apjomu un veidu, un kam pievienoti sarakstes dokumenti ar valsts, pašvaldības un citām institūcijām, kas attiecināmi uz būvniecību;

 14.2. būvniecības ierosinātāja projektēšanas uzdevumu;

 14.3. tehniskā risinājuma attēlojumu uz situācijas plāna būvniecības ierosinātāja noteiktajā mērogā;

 14.4. projektējamā energoapgādes objekta inženierkomunikāciju shēmu;

 14.5. plānoto būvdarbu veikšanas vietas fotofiksāciju (neattiecas uz elektrolīniju izbūvi).

15. Būvniecības ieceres dokumentāciju (paskaidrojuma rakstu, tehniskos noteikumus, projektēšanas uzdevumu, būvprojektu minimālā sastāvā, apliecinājuma karti) izstrādā trijos eksemplāros. Vienu eksemplāru glabā būvvaldē, pa vienam eksemplāram – būvniecības ierosinātājs un būvniecības ieceres izstrādātājs. Būvniecības ieceres dokumentāciju izstrādā vienā eksemplārā, ja tā tiek izstrādāta un iesniegta elektroniski.

 16. Būvniecības ieceres dokumentāciju ir tiesīgs izstrādāt būvspeciālists vai energoapgādes komersanta norīkots kvalificēts darbinieks.

 17. Būvprojekts nepieciešams visiem energoapgādes objektu būvdarbiem, izņemot šo noteikumu 3. punktā minētos būvdarbus. Energoapgādes komersants iekšējos normatīvajos aktos var noteikt gadījumus, kad būvprojektu izstrādā arī šo noteikumu 3. punktā minētajiem būvdarbiem.

 18. Ja energoapgādes objekta būvniecībai paredzētas vairākas būvniecības kārtas, iekļaujot darbā atsevišķas objekta daļas, būvniecības ierosinātājs projektēšanas uzdevumā norāda nepieciešamību projektā noteikt energoapgādes objekta daļu būvniecības secību un citus organizatoriskos pasākumus.

 19. Būvniecības ierosinātājam ir tiesības saņemt projektēšanas nosacījumus pirms būvniecības ieceres iesniegšanas būvvaldē. Būvvalde projektēšanas nosacījumus izsniedz septiņu darbdienu laikā pēc pieprasījuma saņemšanas.

**3. Būvniecības ieceres izskatīšana, būvatļauja un sabiedrības informēšana**

20. Saņemot būvniecības ieceres iesniegumu, būvvalde Būvniecības likuma 12. panta ceturtajā daļā noteiktajos termiņos izskata būvniecības ieceres atbilstību normatīvajiem aktiem un pašvaldības teritorijas plānojumam un pieņem lēmumu par būvatļaujas izsniegšanu vai par atteikumu izsniegt būvatļauju vai veic atzīmi paskaidrojuma rakstā vai apliecinājuma kartē. Ja energoapgādes objekta būvniecība iecerēta uz zemes vienības vai esošā būvē, kas nepieder būvniecības ierosinātājam, būvatļauju izsniedz pirms Būvniecības likuma 15. panta pirmās daļas 2. punktā noteikto prasību izpildes. Prasību par nepieciešamību veikt saskaņošanu vai informēšanu šo noteikumu 7. punktā noteiktajā kārtībā iekļauj būvatļaujas projektēšanas nosacījumos.

 21. Būvatļaujā norāda šādu šo noteikumu 5. pielikumā ietverto informāciju:

 21.1. tās pašvaldības būvvaldes tehniskie noteikumi projektēšanai (projektēšanas nosacījumi) un būvdarbiem, kuras administratīvajā teritorijā paredzēta būvniecība, vai izziņa, ka tai nav iebildumu pret attiecīgo būvniecību;

 21.2. citu institūciju tehniskie noteikumi;

 21.3. būvatļaujas derīguma termiņš būvprojekta izstrādei;

 21.4. būvdarbu uzsākšanas nosacījumi;

 21.5. būvatļaujas termiņš būvdarbu izpildei.

 22. Šo noteikumu 5. punktā minētajiem energoapgādes komersantiem būvatļauja tiek izsniegta bez maksas.

23. Par saņemto būvatļauju jaunas ēkas, masta vai torņa būvniecībai vai esošās ēkas atjaunošanai būvniecības ierosinātājs informē sabiedrību Būvniecības likumā noteiktajā termiņā, izvietojot būvtāfeli (formātā, ne mazākā par A1) zemes vienībā, kurā atļauta ēkas, masta vai torņa būvniecība vai atjaunošana. Būvtāfeli izvieto uz laiku, kas nav īsāks par būvatļaujas apstrīdēšanas laiku.

24. Būvtāfeli inženiertīklu objektiem un šo noteikumu 3. punktā minētajiem darbiem izvieto, ja:

24.1. to pieprasa būvniecības ierosinātājs;

 24.2. tās nepieciešamība noteikta darbu veikšanas projektā;

 24.3. būvdarbu laiks pārsniedz 30 dienas;

 24.4. paredzēta vēja elektrostaciju būvniecība.

 25. Būvtāfeli novieto, vēršot to pret publisku vietu, un tajā norāda šādas ziņas:

 25.1. būvniecības iecere (būvniecības veids un adrese);

 25.2. būvniecības ierosinātājs (fiziskās personas vārds, uzvārds vai juridiskās personas nosaukums, adrese, reģistrācijas numurs un kontakttālrunis);

 25.3. energoapgādes objekta projektētājs (fiziskās personas vārds, uzvārds vai juridiskās personas nosaukums, adrese, reģistrācijas numurs un kontakttālrunis);

 25.4. būvniecības ieceres vizualizācija vai situācijas plāns;

 25.5. informācija par būvatļaujas spēkā stāšanās laiku;

 25.6. plānotais būvdarbu sākuma un beigu datums.

**4. Energoapgādes objektu projektēšana**

 26. Energoapgādes objektu būvniecībai izstrādā vienu no šādiem būvprojektu veidiem:

 26.1. tehniskā shēma;

 26.2. vienkāršots tehniskais projekts;

 26.3. tehniskais projekts;

 26.4. divpakāpju tehniskais projekts, kas sastāv no skiču projekta un tehniskā projekta.

 27. Energoapgādes objektam atkarībā no tā būves grupas, kas noteikta atbilstoši vispārīgajiem būvnoteikumiem, veic būvprojektēšanu šādā apjomā:

 27.1. energoapgādes objektiem, kas ir pirmās grupas būves, izstrādā tehnisko shēmu;

 27.2. energoapgādes objektiem, kas ir otrās vai trešās grupas būves, izstrādā vienkāršoto tehnisko projektu;

 27.3. energoapgādes objektiem, kas ir trešās grupas būves, izstrādā tehnisko projektu vai projektēšanas uzdevumā noteiktajos gadījumos – divpakāpju tehnisko projektu (ar skiču projektu).

 28. Būvniecības ierosinātājs projektēšanas uzdevumā var noteikt augstākas detalizācijas būvprojektēšanas apjomu (piemēram, projekta veidu vai projekta saturu), nekā noteikts energoapgādes objekta attiecīgās grupas būvei.

 29. Jaunu energoapgādes objektu būvniecībai vai novietošanai, kā arī esošo energoapgādes objektu pārbūvei vai atjaunošanai būvprojektu (tehnisko shēmu, vienkāršotu tehnisko projektu vai tehnisko projektu) izstrādā vienā stadijā.

 30. Ja energoapgādes objekta būvniecība saistīta ar valsts, pilsētas vai novada elektroapgādi un ir tehniski sarežģīta vai jāizvēlas tehniski un ekonomiski izdevīgākais variants, energoapgādes objekta būvprojektu var izstrādāt divās stadijās – skiču projekta stadijā un tehniskā projekta stadijā. Skiču projektu izstrādā saskaņā ar projektēšanas uzdevumā noteiktajām prasībām.

 31. Tehniskajai shēmai ir šādas sastāvdaļas:

 31.1. titullapa;

 31.2. projektēšanas uzdevums un tehniskie noteikumi;

 31.3. būvprojekta paskaidrojuma raksts, kurā ir informācija par zemes vienības kadastra apzīmējumu, būves kadastra apzīmējumu, ja tāds piešķirts, galveno lietošanas veidu (četru zīmju kods) saskaņā ar būvju klasifikāciju un informācija par energoapgādes objekta tehniskajiem rādītājiem;

 31.4. dokumenti saskaņā ar tehniskajiem noteikumiem vai projektēšanas uzdevumu, kas var ietvert šādus papildu dokumentus:

 31.4.1. nestandarta konstrukciju rasējumi;

 31.4.2. elektrotīkla aprēķina shēma;

 31.4.3. iekārtu izvietojums un apraksts;

 31.4.4. iekārtu, konstrukciju un materiālu uzskaitījums;

 31.4.5. būvdarbu apjomi;

 31.4.6. normatīvajos aktos noteiktie nepieciešamie saskaņojumi;

 31.4.7. energoapgādes objekta projektētāja parakstīts elektrotīkla pievada novietojuma attēlojums ar mēroga noteiktību no 1:250 līdz 1:500 situācijas plānā. Vietās ar blīvu inženierkomunikāciju izvietojumu un sarežģītu konstruktīvo risinājumu attēlošanai izmanto mērogu ar mēroga noteiktību no 1:50 līdz 1:250;

 31.4.8. pārejas pār šķēršļiem un šķērsojumi ar inženierkomunikācijām – ar mēroga noteiktību 1:50;

 31.4.9. elektroietaišu zemējuma kontūru izvietojums attēlojams plānos ar mēroga noteiktību no 1:250 līdz 1:500, bet vietās ar blīvu inženierkomunikāciju izvietojumu un sarežģītu konstruktīvo risinājumu attēlošanai piemēro mēroga noteiktību no 1:50 līdz 1:250;

31.4.10. izvērtējums, vai pieļaujama būves izmantošana būvdarbu laikā, un izmantošanas nosacījumi;

 31.4.11. citi tehniskajos noteikumos vai projektēšanas uzdevumā noteiktie dokumenti.

 32. Vienkāršotajam tehniskajam projektam ir šādas sastāvdaļas:

 32.1. šo noteikumu 31. punktā minētās tehniskās shēmas sastāvdaļas;

 32.2. šo noteikumu 37. punktā minētās specifiskās sastāv­daļas attiecīgā veida energoapgādes objektiem, ja tas paredzēts projektēšanas uzdevumā;

 32.3. darbu organizēšanas sadaļa, ja tas paredzēts projektēšanas uzdevumā.

 33. Tehniskajam projektam ir šādas sastāvdaļas:

 33.1. titullapa;

 33.2. būvprojekta paskaidrojuma raksts saskaņā ar šo noteikumu 31.3. apakšpunktu;

 33.3. tehniskie noteikumi un projektēšanas uzdevums;

 33.4. vispārīgā daļa:

 33.4.1. būvprojektēšanas uzsākšanai nepieciešamie dokumenti un materiāli;

 33.4.2. zemes vienības topogrāfiskās izpētes materiāli un, ja projektēšanas uzdevumā noteikts, ģeodēziskās izpētes materiāli;

 33.4.3. informācija par elektroietaises tehniskajiem rādītājiem;

 33.4.4. novietojuma plāns ar visiem nepieciešamajiem saskaņojumiem;

 33.5. inženierrisinājumu daļa:

 33.5.1. nestandarta konstrukciju rasējumi;

 33.5.2. vides aizsardzības pasākumi;

 33.6. tehnoloģiskā daļa:

 33.6.1. elektroietaises shēmas un nepieciešamie tehniskie aprēķini;

 33.6.2. iekārtu izvietojums un apraksti;

 33.7. ekonomikas daļa:

 33.7.1. iekārtu, konstrukciju un materiālu daudzumu uzskaitījums;

 33.7.2. būvdarbu apjomi;

 33.7.3. izmaksu aprēķins (tāme), ja tas paredzēts projektēšanas uzdevumā;

 33.8. normatīvajos aktos noteiktie nepieciešamie saskaņojumi;

 33.9. gaisvadu elektrolīnijām – elektrolīnijas trases plāns derīgā topogrā­fiskajā plānā pilsētās un ciemos ar mēroga noteiktību no 1:250 līdz 1:2000, lauku apvidos ar mēroga noteiktību no 1:1000 līdz 1:10000, šķērsojumos ar inženiertīkliem un būvēm – trases plāns un garenprofils horizontālā ar mēroga noteiktību 1:500, vertikālie griezumi šķērsojumos ar pazemes un virszemes inženierkomunikāciju un citu šķēršļu šķērsojuma vietām ar mēroga noteiktību 1:50;

 33.10. kabeļu elektrolīnijām – elektrolīnijas trases plāns derīgā topogrā­fiskajā plānā pilsētās un ciemos ar mēroga noteiktību no 1:250 līdz 1:2000, lauku apvidos ar mēroga noteiktību no 1:1000 līdz 1:10000, šķērsojumos ar inženiertīkliem un būvēm – trases plāns un garenprofils horizontālā ar mēroga noteiktību 1:500, vertikālā ar mēroga noteiktību 1:50, bet, ja izmanto beztranšeju kabeļu guldīšanas metodi (caurduršanas metodi), – vertikālais griezums ar mēroga noteiktību 1:50 ar šķērsojošām vai blakus esošām pazemes inženierkomunikācijām, to tehniskajiem datiem un augstuma atzīmēm;

 33.11. vietās ar blīvu inženierkomunikāciju izvietojumu un sarežģītu konstruktīvo risinājumu attēlošanai izmanto mērogu ar mēroga noteiktību no 1:50 līdz 1:250;

 33.12. šo noteikumu 34., 35., 36. un 37. punktā noteiktās sadaļas attiecīgās grupas būvei;

 33.13. hidroelektrostacijas hidrotehniskai būvei:

 33.13.1. būvprojekta ģenerālplāna rasējuma lapa M 1:500 uz derīga topogrāfiskā plāna ar zemes vienības robežām;

 33.13.2. savietotais projektējamo inženiertīklu plāns M 1:500 uz derīga topogrāfiskā plāna, teritorijas vertikālais plānojums un labiekārtojuma risinājuma plāns;

 33.13.3. teritorijas vertikālais plānojums un labiekārtojuma risinājuma plāns.

 34.  110 kilovoltu vai 330 kilovoltu elektrolīnijas tehniskajam projektam papildus šo noteikumu 33. punktā minētajām tehniskā projekta sastāvdaļām ir šādas specifiskas sastāvdaļas:

 34.1. elektrolīnijas trasi šķērsojošo inženierkomunikāciju saraksts, kurā norādīti to tehniskie dati, piederība, nepieciešamie saskaņojumi un darbi, lai nodrošinātu šķērsojumu atbilstību inženierkomunikāciju jomu reglamentējo­šajiem normatīvajiem aktiem;

 34.2. vadu, aizsargtrošu, optisko aizsargkabeļu un optisko piekarkabeļu nokaru tabulas, kurās norādīti regulēšanas nostiepumi;

 34.3. izolatoru virteņu komplektācijas saraksts;

 34.4. balstu rasējumi vai standartrisinājumu norādes;

 34.5. balstu un balstu pamatu uzstādīšanas un nostiprināšanas zīmējumi;

 34.6. kabeļu savienošanas uzmavu un kabeļu gala uzmavu uzstādīšanas zīmējumi;

 34.7. nepieciešamie elektriskie un mehāniskie aprēķini (piemēram, vadu un balstu aprēķini, optisko kabeļu un aizsargtroses izvēles aprēķini);

 34.8. darbu organizēšanas projekts, ja tas paredzēts projektēšanas uzdevumā.

 35. Apakšstacijas vai sadalietaises un A klases hidroelektrostacijas hidrotehniskās būves tehniskajam projektam, izņemot standartizētas brīvgaisa transformatoru apakšstacijas un sadales punktus ar spriegumu līdz 20 kilovoltiem, papildus šo noteikumu 33. punktā minētajām tehniskā projekta sastāvdaļām ir šādas specifiskas sastāvdaļas:

 35.1. teritorijas ģenerālais plāns (arī žogi, ceļi), vides aizsardzības, teritorijas meliorēšanas un labiekārtošanas risinājumi;

 35.2. zemes vienības inženierģeoloģiskās izpētes materiāli;

 35.3. arhitektūras daļa:

 35.3.1. vispārīgo rādītāju lapa;

 35.3.2. teritorijas sadaļa;

 35.3.3. būvprojekta ģenerālplāna rasējuma lapa atbilstošā mērogā uz derīga topogrāfiskā plāna;

 35.3.4. savietotais projektējamo inženiertīklu plāns atbilstošā mērogā uz derīga topogrāfiskā plāna;

 35.3.5. teritorijas vertikālais plānojums un labiekārtojuma un apstādījumu plāns;

 35.3.6. ēkas, būves fasādes ar augstuma atzīmēm;

 35.3.7. raksturīgie griezumi ar augstuma atzīmēm;

 35.3.8. būvizstrādājumu un būvmateriālu specifikācija;

 35.4. būvkonstrukcijas;

 35.5. ūdensapgāde, kanalizācija, apkure un vēdināšana;

 35.6. apgaismošana, zibens aizsardzība, zemēšana;

 35.7. primārās komutācijas shēma;

 35.8. primārās komutācijas iekārtu izvietojuma plāni un griezumi;

 35.9. releju aizsardzība, automātika, sekundārā komutācija un elektro­enerģijas uzskaite;

 35.10. sakari un tālvadība, apsardzības signalizācija;

 35.11. elektroiekārtu vadības sistēma;

 35.12. elektriskās apakšstacijas vai sadalietaises energoapgādes (pašpatēriņa) un līdzstrāvas elektroiekārtas;

 35.13. kabeļu izvietojums un kabeļu žurnāls, kurā norādītas kabeļu pievienošanas adreses, kabeļu garums, dzīslu šķērsgriezums un skaits. Spēka kabeļiem norāda arī nominālo spriegumu;

 35.14. risinājumi patērētāju energoapgādes nodrošināšanai elektriskās apakšstacijas vai sadalietaises pārbūves vai atjaunošanas laikā;

 35.15. nepieciešamie elektriskie un mehāniskie aprēķini;

 35.16. ugunsdrošības tehniskie risinājumi.

 36. Standartizētu transformatoru apakšstaciju un sadales punktu ar spriegumu līdz 20 kilovoltiem tehniskajam projektam papildus šo noteikumu 33. punktā minētajām tehniskā projekta sastāvdaļām ir šādas specifiskas sastāvdaļas:

 36.1. elektrotīkla pievienojuma konstruktīvais risinājums;

 36.2. transformatoru apakšstaciju shēmas;

 36.3. transformatoru apakšstaciju konstruktīvie risinājumi;

 36.4. signalizācija un tālvadība.

 37. Ja elektrotīkla nominālais spriegums ir zemāks par 110 kilovoltiem, tehniskajam projektam papildus šo noteikumu 33. punktā minētajām tehniskā projekta sastāvdaļām ir šādas specifiskas sastāvdaļas:

 37.1. pārejas pār šķēršļiem un šķērsojumi ar inženierkomunikācijām – mērogā 1:50;

 37.2. elektrolīniju konstruktīvie risinājumi;

 37.3. nepieciešamie elektriskie un mehāniskie aprēķini;

 37.4. aizsardzība pret pārspriegumiem un zemējumi;

 37.5. aizsardzība pret īsslēgumiem, pārslodzēm;

 37.6. elektroenerģijas uzskaites risinājums;

 37.7. projektēšanas uzdevumā noteiktie aprēķini un risinājumi.

 38. Ja būvprojekts izstrādāts ekspluatācijā esošai A klases hidroelektro­stacijas hidrotehniskās būves pārbūvei vai atjaunošanai, ko veic, nepārtraucot attiecīgā objekta pamatfunkcijas:

 38.1. būvdarbu ģenerālplānos norāda ekspluatācijā esošās būves, inženiertīklus, kuru funkcionēšana pārbūves vai atjaunošanas laikā netiek pārtraukta, kā arī būves un inženiertīklus, kuru funkcionēšana tiek pārtraukta uz laiku vai pilnīgi;

 38.2. izveido transporta un gājēju kustības organizācijas shēmu;

 38.3. darbu organizēšanas projekta paskaidrojuma rakstā norāda pasākumus, kas veicami, lai netraucētu attiecīgo būvju pamatfunkcijas, kā arī darbuzņēmēja speciālistu darbības kārtību.

 39. A klases hidroelektrostacijas hidrotehniskās būves atjaunošanas un pārbūves tehniskajam projektam ir šādas sastāvdaļas:

 39.1. titullapa;

 39.2. projektēšanas uzdevums;

 39.3. dokumenti un materiāli saskaņā ar projektēšanas uzdevumu;

 39.4. paskaidrojuma raksts ar hidroelektrostacijas hidrotehniskās būves tehniskajiem rādītājiem;

 39.5. konstrukciju rasējumi;

 39.6. darbu organizēšanas projekts;

 39.7. vides aizsardzības pasākumi un zemes vienības labiekārtošanas risinājums;

 39.8. iekārtu izvietojums un apraksti;

 39.9. ekonomikas daļa:

 39.9.1. iekārtu, konstrukciju un materiālu uzskaitījums;

 39.9.2. hidroelektrostacijas hidrotehniskās būves būvdarbu apjomi;

 39.10. nepieciešamie normatīvajos aktos noteiktie saskaņojumi.

 40. Būvprojekta sastāvā paredz darba organizācijas un darba aizsardzības pasākumus, kuru izpildi nodrošina būvdarbu laikā.

 41. Būvprojektu izstrādā atbilstoši projektēšanas uzdevumam, ievērojot institūciju un organizāciju izdotos tehniskos noteikumus un šajos noteikumos minētās prasības.

 42. Energoapgādes objekta projektētājs saskaņo būvprojektu ar būvniecības ierosinātāju un ar institūcijām un organizācijām, kas izdevušas tehniskos noteikumus. Būvprojektu saskaņo ar personām, kuru īpašuma tiesības tiek skartas, vai normatīvajos aktos noteiktajos gadījumos informē attiecīgās personas. Saskaņojumus noformē uz būvprojekta ģenerālplāna vai saskaņā ar šo noteikumu 6. pielikumu, ja uz ģenerālplāna nav iespējams izvietot visus saskaņojumus. Ja saskaņotajā būvprojektā tiek veiktas izmaiņas, kuru dēļ mainās būvprojektā noteiktais energoapgādes objekta novietojums, ēkas būvapjoms vai ēkas fasādes risinājums, būvprojekta izstrādātājs veic atkārtotu būvprojekta saskaņošanu.

43. Būvprojekta ekspertīzi vispārīgajos būvnoteikumos noteiktajā kārtībā veic energoapgādes objektiem, kas ir trešās grupas būves. Būvprojekta ekspertīze obligāti veicama energoapgādes objektu nojaukšanas darbiem, kas var tieši skart vai ietekmēt paaugstinātas bīstamības ražošanas ēkas.

 44. Būvprojekta ekspertīzi energoapgādes objektu būvprojektiem veic šādām būvprojekta sadaļām:

 44.1. būvkonstrukciju daļai;

 44.2. tehnoloģiskajai daļai;

 44.3. ēkas un būves galveno inženierkomunikāciju sadaļām;

 44.4. vispārīgajai daļai;

 44.5. citām būvniecības ierosinātāja noteiktajām būvprojekta sadaļām.

 45. Ja kādas projektēšanas uzdevuma vai tehnisko noteikumu prasības nav iespējams izpildīt, būvprojekta tehniskos risinājumus saskaņo ar institūcijām, kuras noteikušas attiecīgās prasības. Institūcijas pamatotos gadījumos var mainīt tehniskos noteikumus. Atzīmi par būvprojekta saskaņojumu (arī tehnisko noteikumu izmaiņu saskaņojumu) izdara uz būvprojekta ģenerālplāna rasējuma lapas.

**5. Energoapgādes objektu būvniecība**

 46. Energoapgādes objektos, kuros būvdarbus veic vairāk nekā viens būvdarbu veicējs, pirms būvdarbu uzsākšanas būvniecības ierosinātājs atbilstoši normatīvajos aktos par darba aizsardzību noteiktajām prasībām norīko vienu vai vairākus darba aizsardzības koordinatorus.

 47. Būvatļaujā iekļautie nosacījumi būvdarbu uzsākšanai jāizpilda un būvdarbi jāuzsāk divu gadu laikā pēc tam, kad būvatļaujā izdarīta atzīme par projektēšanas nosacījumu izpildi.

 48. Būvdarbus, izņemot šo noteikumu 3. un 4. punktā minētos gadījumus, uzsāk tikai pēc tam, kad saņemta būvvaldes atzīme paskaidrojuma rakstā vai apliecinājuma kartē vai saņemtas visas nepieciešamās atzīmes būvvaldes izsniegtajā būvatļaujā, kā arī saņemtas citas attiecīgajā administratīvajā teritorijā nepieciešamās atļaujas.

 49. Energoapgādes objektu būvē saskaņā ar izstrādāto būvprojektu un darbu organizēšanas projektu, ja tādi izstrādāti, kā arī saskaņā ar darbu veikšanas projektu, ja to pieprasa būvniecības ierosinātājs.

 50. Ja būvdarbu laikā neparedzētu apstākļu dēļ būvdarbus nav iespējams realizēt atbilstoši izstrādātajam būvprojektam, būvdarbu veicējs nekavējoties informē būvniecības ierosinātāju un būvprojekta izstrādātāju. Būvprojekta izstrādātājs precizē būvprojekta daļas, kurās nepieciešamas izmaiņas, un saskaņo tās atbilstoši šo noteikumu 42. punktam. Precizēto būvprojektu vai tā daļu iesniedz būvvaldē.

 51. Trešās grupas būvju būvuzraudzību, pamatojoties uz līgumu, var veikt būvkomersants, kas reģistrēts būvkomersantu reģistrā un kuram ir tiesības sniegt pakalpojumus būvuzraudzības jomā, vai viens vai vairāki būvspeciālisti, kuriem ir atbilstoši būvprakses sertifikāti un kurus nodarbina būvniecības ierosinātājs, norīkojot par energoapgādes objekta būvuzraugiem. Citu energoapgādes objektu būvdarbu kvalitātes kontroli nodrošina būvniecības ierosinātāja noteiktajā kārtībā un apjomā. Energoapgādes komersants var norīkot kvalificētu speciālistu ekspluatācijā esošu vai spriegumaktīvu elektroietaišu pārbūves vai atjaunošanas darbu izpildes uzraudzībai (tehnisko uzraugu).

 52. Ja būvniecības ierosinātājs uzskata par nepieciešamu veikt autoruzraudzību arī energoapgādes objektiem, kas ir pirmās un otrās grupas būves, vai ja to pamatoti pieprasa būvvalde, autoruzraudzība tiek noteikta projektēšanas uzdevumā.

 53. Ja viena energoapgādes objekta projekta ietvaros būvdarbi veicami vairāku pašvaldību administratīvajās teritorijās, tad būvobjekta dokumentāciju – būvdarbu žurnālu un autoruzraudzības žurnālu – iesniedz vienā būvvaldē un reģistrē pārējās pašvaldībās.

 54. Prasības energoapgādes objektos lietojamām iekārtām un materiāliem nosaka objekta būvniecības ierosinātājs, un tās tiek iekļautas projektēšanas uzdevumā un būvprojektā. Energoapgādes objektaprojektētāja kompetencē ir būvprojektā veiktie aprēķini un iekārtu un materiālu atbilstība normatīvo aktu prasībām. Energoapgādes objekta būvdarbu veicēja kompetencē ir uzstādāmo iekārtu un izmantoto materiālu kvalitātes atbilstība būvprojektam. Ja būvniecības ierosinātājs piegādā iekārtas un materiālus, tā pienākums ir izvēlēties būvprojektam atbilstošas kvalitātes iekārtas un materiālus.

 55. Energoapgādes objektā lietotie mērīšanas līdzekļi ir metroloģiski pārbaudīti atbilstoši normatīvajiem aktiem par mērījumu vienotību.

 56. Prasības būvdarbu izpildei un pārbaudei energoapgādes objektā, kā arī nepieciešamos mērījumus nosaka energoapgādes objekta būvniecības ierosinātājs. Tehnisko prasību līmenis nedrīkst būt zemāks, nekā noteikts normatīvajos aktos, un tam jāatbilst prasībām, kas noteiktas piemērojamajos standartos, kuru sarakstu publicē sabiedrība ar ierobežotu atbildību "Standartizācijas, akreditācijas un metroloģijas centrs".

 57. Minimālais garantijas laiks elektroenerģijas būvobjektu būvdarbiem, būvkonstrukcijām, izmantotajām iekārtām un materiāliem ir divi gadi. Būvniecības ierosinātājs un energoapgādes objekta būvdarbu veicējs vai iekārtu un materiālu piegādātājs var vienoties par citu, garāku, termiņu. Garantijas laikā būvdarbu veicējs novērš visus defektus, ja tādi ir radušies vai atklājušies. Būvspeciālistu profesionālā civiltiesiskā apdrošināšana ir spēkā visā būves būvniecības un garantijas laikā.

 58. Energoapgādes objekta būvdarbu veicēja pienākums ir novērst būvniecības dēļ radušos ceļu, ielu, ietvju konstrukciju un zemes virskārtas bojājumus. Autoceļu, ielu, ietvju un zaļās zonas īpašniekiem vai, ja tādu nav, – tiesiskajiem valdītājiem nav tiesību pieprasīt minēto objektu pārbūvi vai šo objektu atjaunošanu lielākā apjomā, nekā nodarīti bojājumi.

 59. Atsevišķu koku un krūmu nociršanai iesniedz būvvaldē iesniegumu atbilstoši šo noteikumu 7. pielikumam.

**5.1. Būvdarbu veikšana un kvalitātes kontrole**

 60. Par darba aizsardzības prasību ievērošanu energoapgādes objekta būvlaukumā ir atbildīgs energoapgādes objekta būvdarbu veicēja (galvenā būvdarbu veicēja) atbildīgais būvdarbu vadītājs.

 61. Energoapgādes objektu būvlaukumā, ja objekti ir trešās grupas būves, autotransporta un pašgājēju mehānismu kustību organizē saskaņā ar darbu veikšanas projektu, būvnormatīviem un ceļu satiksmes noteikumiem. Citu grupu būvēm darbu veikšanas projektu izstrādā, ja to pieprasa būvniecības ierosinātājs vai energoapgādes objekta galvenais būvdarbu veicējs.

 62. Par elektroietaišu būvuzraudzībai veltītā laika uzskaites pamatojumu kalpo Būvniecības informācijas sistēmā elektroniskā veidā uzkrātais būvuzraudzības dokumentācijas saturs.

 63. Būvniecības kvalitātes kontrole ietver:

 63.1. būvdarbu veikšanas dokumentācijas un būvizstrādājumu atbilstības kontroli;

 63.2. atsevišķu darba operāciju vai darba procesa tehnoloģisko kontroli;

 63.3. pabeigtā (nododamā) darba apjoma vai būvdarbu cikla (konstrukciju elementa) noslēguma kontroli;

 63.4. vispārīgajos būvnoteikumos noteikto būvuzrauga pienākumu izpildi;

 63.5. būvuzraudzības plānā noteikto prasību izpildi.

 64. Energoapgādes objektiem, kas ir trešās grupas būves, būvuzraugs izstrādā būvdarbu kvalitātes uzraudzības plānu. Elektroenerģijas ražošanas būvēm un 110 kilovoltu un 330 kilovoltu elektroietaisēm būvdarbu laikā aizpilda būvdarbu žurnālu, citos gadījumos būvdarbu žurnālu aizpilda, ja to pieprasa būvniecības ierosinātājs.

65. Energoapgādes objektu būvdarbu kvalitātes kontroli, ja objekti ir pirmās un otrās grupas būves, nodrošina energoapgādes objekta valdītāja noteiktajā kārtībā un apjomā, ievērojot normatīvajos aktos noteiktās prasības.

 66. Nozīmīgāko konstrukciju pieņemšanas, segto darbu pieņemšanas un ugunsdrošībai nozīmīgo inženiertehnisko sistēmu pieņemšanas aktus apstiprina energoapgādes objekta atbildīgais būvdarbu vadītājs (ģenerāluzņēmēja pārstāvis), energoapgādes objekta būvuzraugs, energoapgādes objekta autoruzraugs, ja tie ir piesaistīti konkrētā objekta būvniecībai.

**5.2. Būvdarbu apturēšana, pārtraukšana, būves konservācija**

 67. Būvniecības ierosinātājs un iestāde, kas saistīta ar attiecīgo būvi, bet nav būvvalde, atbilstoši kompetencei ir tiesīga pārtraukt būvdarbus, par to paziņojot būvvaldei. Šāds paziņojums nav nepieciešams šo noteikumu 3. punktā minētajiem būvdarbiem. Ja būvdarbu pārtraukšana var būt bīstama cilvēku dzīvībai un veselībai, kā arī videi vai tā var radīt bīstamus bojājumus konstrukcijās, būvniecības ierosinātājs pirms būvdarbu pārtraukšanas iesniedz saskaņošanai būvvaldē būves konservācijas darbu veikšanas projektu, kurā norāda:

 67.1. būvdarbu pārtraukšanas un būves konservācijas iemeslus;

 67.2. nepieciešamo pabeidzamo darbu sarakstu;

 67.3. energoapgādes objekta projekta risinājumus būvkonstrukciju noturības zudumu novēršanai un būves elementu turpmākās bojāšanās novēršanai;

 67.4. risinājumus bīstamības novēršanai cilvēku dzīvībai un veselībai vai videi;

 67.5. būves konservācijas darbu veikšanas kalendāra plānu.

 68. Ja pieņemts lēmums par būvdarbu apturēšanu vai pārtraukšanu esošajos energoapgādes objektos, tad elektroapgādes sistēmas lietotāju elektroietaisēm, kuras bija pievienotas šiem energoapgādes objektiem pirms būvniecības uzsākšanas, nodrošina elektroapgādi, izveidojot savienojumu ar elektrotīklu.

 69. Būvvalde 14 dienu laikā pēc šo noteikumu 67. punktā minētās informācijas saņemšanas par būvdarbu pārtraukšanu apseko būvobjektu, pieņem lēmumu par būvdarbu apturēšanu un, ja nepieciešams, – lēmumu par būves konservāciju un saskaņo konservācijas darbu veikšanas projektu, ko iesniedzis būvniecības ierosinātājs. Būvvalde lēmumā par būvdarbu apturēšanu norāda:

 69.1. būvdarbu pārtraukšanas vai apturēšanas un energoapgādes objekta konservācijas iemeslus;

 69.2. pasākumus, kas veicami, lai nodrošinātu energoapgādes objekta konstrukciju drošību, stabilitāti un neaizskaramību;

 69.3. energoapgādes objekta stāvokli pēc būvdarbu pārtraukšanas un par būves konservāciju atbildīgās personas;

 69.4. termiņu, kādā energoapgādes objekta konservācijas darbu veikšanas projekts iesniedzams saskaņošanai.

 70. Būvdarbi ir uzskatāmi par pārtrauktiem ar brīdi, kad būvniecības ierosinātājs ir paziņojis par to būvvaldei vai ir pabeidzis energoapgādes objekta konservācijas darbus atbilstoši konservācijas darbu veikšanas projektam. Ja būvniecības ierosinātājs, pārtraucot būvdarbus, neizpilda šo noteikumu prasības, pašvaldība ir tiesīga, iepriekš brīdinot būvniecības ierosinātāju, veikt inženierbūves konservācijas darbus. Visus ar būves konservāciju saistītos izdevumus sedz būvniecības ierosinātājs.

**6. Energoapgādes objektu pieņemšana ekspluatācijā**

71. Energoapgādes objektu pieņem ekspluatācijā, ja tas ir uzbūvēts atbilstoši būvprojektam. Būvprojekta izmaiņām jābūt saskaņotām normatīvajos aktos noteiktajā kārtībā.

 72. Energoapgādes komersantu energoapgādes objekta izmantošana energoapgādei pirms visa būvobjekta pieņemšanas ekspluatācijā pieļaujama, ja tas paredzēts projektēšanas uzdevumā vai būvprojektā un ir izpildītas Būvniecības likuma 21. panta trešajā daļā noteiktās prasības.

 73. Būvniecības atbilstību tehniskajos noteikumos un projektēšanas uzdevumā minētajām speciālajām prasībām kontrolē būvniecības ierosinātājs un autoruzraugs, ja tāds ir piesaistīts.

 74. Būvniecības ierosinātājs līdz energoapgādes objekta pieņemšanai ekspluatācijā var iesniegt rakstisku pieprasījumu institūcijā, kura ir izdevusi tehniskos noteikumus, veikt pārbaudi un atbilstoši kompetencei sniegt atzinumu par energoapgādes objekta tehnisko gatavību ekspluatācijai, atbilstību akceptētajam būvprojektam, Latvijas būvnormatīviem, piemērojamiem standartiem un līguma nosacījumiem. Attiecīgā institūcija 10 darbdienu laikā pēc iesnieguma saņemšanas sniedz minēto atzinumu.

 75. Ja energoapgādes objekta būvniecībai ir saņemta būvatļauja, energoapgādes objekta pieņemšanu ekspluatācijā pēc būvniecības pabeigšanas ierosina būvniecības ierosinātājs, iesniedzot būvvaldē šādus dokumentus (oriģinālus):

 75.1. apliecinājumu par energoapgādes objekta gatavību ekspluatācijai saskaņā ar šo noteikumu 8. pielikumu;

 75.2. izmainītās daļas;

 75.3. energoapgādes objekta vai tā daļas novietojuma izpildmērījumus digitālā formā LKS 92 koordinātu sistēmā. Veicot inženierkomunikāciju novietojuma uzmērījumus (digitālā formā LKS 92 koordinātu sistēmā), gruntī izbūvēto komunikāciju novietojumam pieļaujama novirze +/– 0,3 m no energoapgādes objekta projektā paredzētā;

 75.4. saskaņā ar šo noteikumu 74. punktu izsniegtos atzinumus;

 75.5. būvprojektā paredzēto mērījumu rezultātus, elektroiekārtu un citu speciālo iekārtu pārbaudes protokolus un pieņemšanas aktus, kā arī atbilstības apliecinājumus, ja tie nepieciešami saskaņā ar normatīvajiem aktiem par iekārtu drošību;

 75.6. būvdarbu žurnālu un nozīmīgo konstrukciju un segto darbu pieņem­šanas aktus ražošanas būvēm un 110 kilovoltu un 330 kilovoltu elektroietaisēm;

 75.7. autoruzraudzības žurnālu, ja būvdarbu laikā ir veikta autoruzraudzība;

 75.8. energoapgādes objektu ēkām un būvju klasifikācijā iekļautajām inženierbūvēm – Valsts zemes dienesta sagatavotas ēku un inženierbūvju kadastrālās uzmērīšanas lietas;

 75.9. iebūvēto būvizstrādājumu atbilstības apliecinājumus, ja to nepieciešamību nosaka normatīvie akti par būvizstrādājumu atbilstības novērtēšanu;

 75.10. būvuzraudzības pārskatu par būvuzraudzības plāna izpildi.

76. Pabeidzot energoapgādes objekta būvniecību, ja objekts ir pirmās grupas būve, būvvaldē iesniedz:

 76.1. paskaidrojuma rakstu;

 76.2. Valsts zemes dienesta sagatavotas ēku un inženierbūvju kadastrālās uzmērīšanas lietas;

 76.3. energoapgādes objekta vai tā daļas novietojuma izpildmērījumus digitālā formā LKS 92 koordinātu sistēmā. Veicot inženierkomunikāciju novietojuma uzmērījumus (digitālā formā LKS 92 koordinātu sistēmā), gruntī izbūvēto komunikāciju novietojumam pieļaujama pielaide +/– 0,3 m no energoapgādes objekta projektā paredzētā.

 77. Energoapgādes objektu, kas ir pirmās grupas būve, uzskata par pieņemtu ekspluatācijā ar dienu, kad būvvalde paskaidrojuma rakstā par būvdarbu pabeigšanu izdarījusi atzīmi.

 78. Energoapgādes objektu, kas ir otrās un trešās grupas būve, uzskata par pieņemtu ekspluatācijā pēc pārbūves vai atjaunošanas ar dienu, kad būvvalde apliecinājuma kartē par būvdarbu pabeigšanu izdarījusi atzīmi.

 79. Ja ir ierīkotas inženierbūves, kārtību energoapgādes objekta pieņemšanai ekspluatācijā nosaka energoapgādes komersants.

 80. Energoapgādes objektu ekspluatācijā pieņem būvvalde, izņemot šo noteikumu 79. un 89. punktā minētos gadījumus.

 81. Būvvalde pēc visu šo noteikumu 75. punktā minēto dokumentu saņemšanas, saskaņojot ar būvniecības ierosinātāju, nosaka termiņu energoapgādes objekta pieņemšanai ekspluatācijā, kas nav ilgāks par 10 darbdienām, skaitot no dokumentu iesniegšanas dienas būvvaldē.

 82. Būvvalde būves pieņemšanas darbā pieaicina energoapgādes objekta būvuzraugu, energoapgādes objekta būvprojekta izstrādātāju (autoruzraugu), energoapgādes objekta būvdarbu veicēju, kā arī Valsts kultūras pieminekļu aizsardzības inspekciju (vai kompetentas pašvaldības iestādes vai amatpersonas), ja energoapgādes objekts atrodas valsts aizsargājamā kultūras piemineklī vai tā aizsargjoslā (aizsardzības zonā).

 83. Ekspluatācijā nododamo energoapgādes objektu uzrāda energo­apgādes objekta būvniecības ierosinātājs.

 84. Būvvalde novērtē energoapgādes objekta gatavību ekspluatācijai, pamatojoties uz būvvaldē iesniegtajiem šo noteikumu 74. punktā minētajiem dokumentiem, kā arī atbilstību būvprojektam un normatīvajiem aktiem būvniecības jomā.

 85. Būvvalde atbilstoši šo noteikumu 9. pielikumam sastāda aktu par energoapgādes objekta pieņemšanu ekspluatācijā (turpmāk – akts).

 86. Energoapgādes objekts uzskatāms par pieņemtu ekspluatācijā ar akta apstiprināšanas dienu.

 87. Akts tiek reģistrēts būvvaldē.

 88. Jebkuru aktā minēto atlikto būvdarbu pabeigšanu noteiktajos termiņos kontrolē būvvalde.

 89. Energoapgādes objektus, kuru būvniecībai nav nepieciešama būvatļauja, ekspluatācijā pieņem un aktu sastāda energoapgādes komersanta norīkota komisija. Kārtību šo noteikumu 3. un 4. punktā minēto būvdarbu pieņemšanai ekspluatācijā nosaka energoapgādes komersants.

 90. Būvvalde, sastādot aktu, tajā norāda būvdarbu vai būvniecības līgumā noteiktos būvdarbu garantijas termiņus pēc būvobjekta pieņemšanas ekspluatācijā.

 91. Ekspluatācijā esošu energoapgādes objektu pārbūvi, atjaunošanu un remontu drīkst veikt pa daļām (sektoriem, posmiem) energoapgādes objekta valdītāja apstiprinātajā kārtībā, ievērojot Būvniecības likuma 21. panta trešajā daļā noteiktās prasības. Katru energoapgādes objekta daļu atsevišķi atvieno uz noteiktu laiku, kas nepieciešams izpildāmajiem darbiem, ievērojot darba aizsardzības prasības. Ja ekspluatācijā esošās elektroietaises atjauno vai pārbūvē, tās neatvienojot no sprieguma (nepārtraucot sistēmas lietotāju elektroapgādi), būvdarbus izpilda kā spriegumaktīvos darbus atbilstoši noteikumiem par obligāti piemērojamo energostandartu, kas nosaka elektroapgādes objektu ekspluatācijas organizatoriskās un tehniskās drošības prasības.

 92. Energoapgādes objekta atvienotās vai neatvienotāsdaļas gatavību darbam pēc attiecīgo darbu izpildes energoapgādes objekta būvdarbu veicējs apliecina rakstiski energoapgādes objekta valdītāja noteiktajā kārtībā, ievērojot darba aizsardzības prasības un noteikumus par obligāti piemērojamo energo­standartu, kas nosaka elektroapgādes objektu ekspluatācijas organizatoriskās un tehniskās drošības prasības. Visu energoapgādes objektu pieņem ekspluatācijā šajā nodaļā noteiktajā kārtībā.

**7. Noslēguma jautājumi**

93. Atzīt par spēku zaudējušiem Ministru kabineta 2012. gada 3. aprīļa noteikumus Nr. 243 "Elektroenerģijas pārvades un sadales būvju būvniecības kārtība" (Latvijas Vēstnesis, 2012, 57. nr.).

94. Noteikumi stājas spēkā 2014. gada 1. oktobrī.

 95. Energoapgādes objektu būvniecības procesi, kuri iesākti līdz šo noteikumu spēkā stāšanās dienai, pabeidzami saskaņā ar šiem noteikumiem, ievērojot vispārīgajos būvnoteikumos paredzēto kārtību attiecībā uz būvatļaujas izsniegšanu būvobjektiem, kuru būvniecība ierosināta vai uzsākta pirms šo noteikumu spēkā stāšanās.

Ministru prezidente Laimdota Straujuma

Ekonomikas ministrs Vjačeslavs Dombrovskis